Valke-hoof in KZN tweede keer geskorsJohan Booysen “Ja, ons kan die skorsing bevestig,” het brig. Hangwani Mulaudzi, woordvoerder van die direktoraat vir voorkeurmisdaadondersoeke, ook bekend as die Valke, gesê. “Maar soos jy weet, is dit ŉ saak tussen die werkgewer en die werknemer en ons is nie bereid om die saak in die media te bespreek nie.” Booysen is voorheen geskors en daarvan beskuldig dat hy ŉ kriminele onderneming bedryf wat uit lede van die voormalige Cato Manor georganiseerde misdaadeenheid bestaan waarvan hy die hoof was. Hy is egter later heraangestel. In Februarie verlede jaar het regter Trevor Gorven die aanklagte teen Booysen in die Durbanse hooggeregshof uitgegooi. Die regter het Nomgcobo Jiba, nasionale direkteur van openbare vervolging, se besluit om Booysen aan te kla as arbitrêr, asook ŉ besluit wat “aanstoot gee aan die beginsel van wetlikheid en dus die oppergesag van die gereg” en daarom “ongrondwetlik”, beskryf. Gorven het in sy uitspraak met Booysen saamgestem dat Jiba gelieg het dat sy sekere dokumente in haar besit gehad het toe sy besluit het om hom te vervolg. Daarom kon sy dit dus nie gebruik het om haar besluit te neem nie. Jiba sou in Augustus verhoor word op ŉ aanklag van rampokkery omdat sy besluit het om Booysen te vervolg. Die aanklag teen Jiba is egter in Augustus teruggetrek.